อัพเดต! รถไฟฟ้าทุกสายทั่วกรุงฯ-ปริมณฑลเตรียมเปิดบริการทันปี 66
อัพเดต! รถไฟฟ้าทุกสายทั่วกรุงฯ-ปริมณฑลเตรียมเปิดบริการทันปี 66
7 ส.ค. 2561

นับตั้งแต่ปี 2542 เป็นต้นมากรุงเทพมหานครเริ่มมีรถไฟฟ้าใช้เป็นครั้งแรก เพื่อช่วยแก้ปัญหารถติดของคนเมือง รวมทั้งอำนวยความสะดวกในเรื่องการเดินทาง โดยตามแผนพัฒนาระบบขนส่งมวลชนทางรางในเขตกรุงเทพฯและปริมณฑลฉบับสมบูรณ์ที่วางไว้มีด้วยกัน 13 สายคือ สายสีแดงเข้ม,สายสีแดงอ่อน,สายท่าอากาศยาน,สายสีเขียวเข้ม,สายสีเขียวอ่อน,สายสีเงิน,สายสีม่วง,สายสีทอง,สายสีน้ำตาล,สายสีฟ้า,สายสีเทา,สายสีส้ม,สายชมพูดัง
ทั้งนี้แม้ว่าปัจจุบันรถไฟฟ้าจะยังไม่ครอบคลุมทั่วกรุงเทพฯและปริมณฑล แต่จากแผนพัฒนาระบบขนส่งมวลชนทางรางที่ประกาศออกมานั้นพบว่า ภายใน 15 ปีข้างหน้าจะมีรถไฟฟ้าครอบคลุมทุกพื้นที่ ซึ่งหากทำได้จริงจะเป็นประโยชน์ต่อการเดินทางของประชาชนอย่างมาก
โดยปัจจุบันมีโครงการรถไฟฟ้าที่เปิดให้บริการแล้วทั้งหมด 5 สาย ประกอบไปด้วย สายสีเขียว หมอชิต-สำโรง,สายสีเขียวเข้มหมอชิต-สำโรง,สนามกีฬาแห่งชาติ-บางหว้า,รถไฟฟ้าสายสีน้ำเงิน บางซื่อ-หัวลำโพง,สาย Airport Rail Link  พญาไท-สุวรรณภูมิ,สายสีม่วงเตาปูน-คลองบางไผ่
สำหรับโครงการที่อยู่ระหว่างการก่อสร้างและคาดว่าจะทยอยแล้วเสร็จจำนวน 9 โครงการนับตั้งแต่ปี 2561 ไปจนถึงปี 2566 ดังนั้นทางทีมงาน“ข่าวหุ้นธุรกิจออนไลน์”จึงทำการรวบรวมข้อมูลการก่อสร้างโครงการรถไฟฟ้าสายสีต่างๆที่คาดว่าจะแล้วเสร็จมาอัพเดตให้ทราบความคืบหน้าดังนี้
สายสีเขียวเข้ม แบริ่ง-สมุทรปราการ 
เปิดให้บริการแล้ว 1 สถานี คือ แบริ่ง-สำโรง และมีกำหนดจะเปิดให้บริการเต็มระบบในปี 2561 ระยะทาง : 13 กิโลเมตร รวมทั้งหมด 9 สถานี เป็นรูปแบบยกระดับทั้งหมด
เส้นทางเดินรถ : เริ่มต้นจากแนวเส้นทางของสายสุขุมวิท (อ่อนนุช-แบริ่ง) ไปตามแนวเกาะกลางของถนนสุขุมวิท ผ่านคลองสำโรง ผ่านแยกเทพารักษ์ แยกปู่เจ้าสมิงพราย เมื่อถึงบริเวณจุดตัดกับโครงการถนนวงแหวนรอบนอกด้านใต้แนวจะเบี่ยงจากเกาะกลางไปทางทิศตะวันตกของถนนสุขุมวิท เพื่อข้ามทางต่างระดับสุขุมวิท จากนั้นจึงเบี่ยงกลับมาอยู่ในแนวเกาะกลางถนนสุขุมวิท ผ่านแยกศาลากลาง แยกการไฟฟ้า แยกแพรกษา แยกสายลวด จนถึงจุดสิ้นสุดโครงการบริเวณหน้าสถานีไฟฟ้าย่อยบางปิ้ง

สายสีน้ำเงิน หัวลำโพง-บางแค และบางซื่อ-ท่าพระ              
เส้นหัวลำโพง-บางแคกำหนดเปิดให้บริการในปี 2562 ระยะทาง : 14 กิโลเมตร แบ่งเป็น สถานีใต้ดิน 4 สถานี และสถานียกระดับ 7 สถานี
เส้นทางเดินรถ : เริ่มต้นที่บริเวณสถานีรถไฟฟ้าใต้ดินหัวลำโพง เป็นเส้นทางใต้ดินตามแนวถนนพระราม 4 ผ่านถนนเจริญกรุง วังบูรพา ถนนสนามไชย ลอดใต้แม่น้ำเจ้าพระยาที่บริเวณปากคลองตลาด ลอดใต้คลองบางกอกใหญ่ ถนนอิสรภาพ แล้วเปลี่ยนเป็นเส้นทางยกระดับมีลักษณะเป็นทางวิ่งรางคู่บนเสาตอม่อบริเวณบนเกาะกลางถนนเข้าสู่สี่แยกท่าพระ ซึ่งจะมีสถานีร่วมกับสายสีน้ำเงิน (บางซื่อ-ท่าพระ) ไปตามแนวถนนเพชรเกษม ผ่านบางไผ่ บางหว้า บางแค และสิ้นสุดสายทางที่บริเวณวงแหวนรอบนอกถนนกาญจนาภิเษก
เส้นบางซื่อ-ท่าพระ กำหนดเปิดให้บริการช่วงบางซื่อ-เตาปูน 1 สถานี เพื่อเชื่อมต่อระบบ ในวันที่ 11 สิงหาคม 2560  และมีกำหนดเปิดบริการเต็มระบบในปี 2563 ระยะทาง : 13 กิโลเมตร รวมทั้งหมด 8 สถานี เป็นรูปแบบยกระดับทั้งหมด
เส้นทางเดินรถ : เริ่มต้นโดยการต่อเชื่อมกับรถไฟฟ้าสายสีน้ำเงิน (บางซื่อ-หัวลำโพง) ผ่านสถานีเตาปูนซึ่งเป็นสถานีร่วมกับสายสีม่วง (บางใหญ่-เตาปูน) เข้าสู่ถนนประชาราษฎร์สาย 2 ผ่านสี่แยกบางโพ ข้ามแม่น้ำเจ้าพระยา เลี้ยวซ้ายเข้าถนนจรัญสนิทวงศ์บริเวณโรงเรียนเทคโนโลยีพระราม 6 ผ่านแยกบางพลัด แยกบรมราชชนนี แยกไฟฉาย และสิ้นสุดที่แยกท่าพระ

สายสีเขียวเข้ม หมอชิต-สะพานใหม่-คูคต กำหนดเปิดให้บริการในปี 2563 ระยะทาง : 19 กิโลเมตร เป็นรูปแบบยกระดับทั้งหมด 16 สถานี ปัจจุบันก่อสร้างเสร็จไปแล้ว 51.95%
เส้นทางเดินรถ :  เริ่มต้นจากแนวเส้นทางจากสถานีหมอชิต ข้ามทางยกระดับดอนเมืองโทลเวย์บริเวณห้าแยกลาดพร้าว ผ่านแยกรัชโยธิน แยกมหาวิทยาลัยเกษตรศาสตร์ ไปจนถึงบริเวณแยกหลักสี่และเบี่ยงออกด้านขวาเลียบไปตามขอบอุโมงค์ลอดแยกหลักสี่ และเบี่ยงเข้าสู่เกาะกลางดังเดิม ไปจนถึงบริเวณสะพานใหม่หน้าตลาดยิ่งเจริญ และเบี่ยงไปทางด้านทิศตะวันออก ผ่านบริเวณด้านข้างของสถานีตำรวจภูธรคูคต เข้าสู่บริเวณเกาะกลางของถนนลำลูกกา และสิ้นสุดที่บริเวณคลองสอง บริเวณสถานีคูคต
สายสีแดงอ่อน ช่วงบางซื่อ-ตลิ่งชันกำหนดเปิดให้บริการในปี 2563 ระยะทาง : เป็นระบบรถไฟชานเมือง 15 กิโลเมตร รวมทั้งหมด 6 สถานี
เส้นทางเดินรถ : จากสถานีรถไฟตลิ่งชัน เข้าเมืองมาตามแนวเขตทางรถไฟสายใต้ จนสุดเส้นทางที่สถานีบางซ่อน ซึ่งจะเป็นสถานียกระดับ เพื่อเชื่อมต่อกับรถไฟฟ้าสายสีแดง ช่วงบางซื่อ-รังสิต ในอนาคต
สายสีแดงเข้ม บางซื่อ-รังสิตกำหนดเปิดให้บริการในปี 2563 ระยะทาง : เป็นระบบรถไฟชานเมือง 26.3 กิโลเมตร รวมทั้งหมด 10 สถานี
เส้นทางเดินรถ : เริ่มต้นโครงการที่สถานีบางซื่อ บริเวณสามแยกประดิพัทธ์ ไปตามแนวเขตทางรถไฟในเส้นทางรถไฟสายเหนือ ผ่านเขตจตุจักร บางเขน หลักสี่ ดอนเมือง และไปสิ้นสุดที่สถานีรังสิต จังหวัดปทุมธานี

สายสีชมพู แคราย-มีนบุรี ปัจจุบันก็อยู่ระหว่างการก่อสร้าง ซึ่งรูปแบบจะเป็นโมโนเรล รางเดี่ยว ใช้ระยะเวลาก่อสร้างไม่นาน ระยะทางประมาณ 36 กิโลเมตร จะมีจุดเชื่อมต่อกับรถไฟฟ้าสายสีเขียว สายสีแดง สายสีเทาและสายสีส้ม กำหนดการจะสร้างเสร็จปี 2564
สายสีเหลือง ลาดพร้าว-สำโรง ปัจจุบันก็ลงมือเตรียมก่อสร้างกันแล้ว ระยะทางประมาณ 30 กิโลเมตร เป็นรูปแบบโมโนเรล จะมีจุดเริ่มต้นจากบริเวณแยกรัชดา-ลาดพร้าว และมีจุดตัดกับรถไฟฟ้าสายสีส้มที่สถานีมีนบุรี แอร์พอร์ตลิงค์ที่สถานีหัวหมาก และสถานีสำโรง กำหนดการจะแล้วเสร็จประมาณปี 2564

สายสีส้มตะวันออก ศูนย์วัฒนธรรมแห่งประเทศไทย-มีนบุรี กำหนดเปิดให้บริการในปี 2566 ระยะทาง : ประมาณ 22 กิโลเมตร รวมทั้งหมด 17 สถานี แบ่งเป็น สถานีใต้ดิน 10 สถานี และยกระดับ 7 สถานี
เส้นทางเดินรถ :  เชื่อมกับสายสีน้ำเงิน สถานีศูนย์วัฒนธรรมฯ แล้ววิ่งตามแนวถนนวัฒนธรรม มุ่งหน้าไปทางทิศตะวันออก ผ่านแยกพระราม 9-ประดิษฐ์มนูธรรม เข้าสู่ถนนรามคำแหง ผ่านมหาวิทยาลัยรามคำแหง ราชมังคลากีฬาสถาน ไปจนถึงแยกลำสาลี  ผ่านจุดตัดถนนศรีบูรพา จากนั้นจึงเริ่มยกระดับตามแนวเกาะกลางถนนเข้าสู่สถานีบ้านม้า ยกข้ามทางแยกต่างระดับรามคำแหงจุดตัดถนนกาญจนาภิเษก ผ่านแยกลาดบัวขาวจุดตัดถนนมีนพัฒนา ผ่านเคหะรามคำแหง ไปสิ้นสุดเส้นทางที่สถานีมีนบุรี บริเวณก่อนถึงแยกรามคำแหง-ร่มเกล้า ซึ่งเป็นจุดเชื่อมต่อกับสายสีชมพู (แคราย-มีนบุรี)
